Tarybos Reglamentas (EEB) Nr. 2729/75
1975 m. spalio 29 d.
dėl grūdų, ryžių ir skaldytų ryžių mišinių importo mokesčių
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi siekiant užtikrinti tinkamą grūdų, ryžių ir skaldytų ryžių importo iš trečiųjų šalių mokesčių sistemos, nustatytos 1975 m. spalio 29 d. Tarybos reglamentu (EEB) Nr. 2727/75 dėl bendro grūdų rinkos organizavimo [2] ir 1967 m. liepos 25 d. Tarybos reglamentu Nr. 359/67/EEB dėl bendro ryžių rinkos organizavimo [3] su paskutiniais pakeitimais, padarytais Reglamentu (EEB) Nr. 668/75 [4], veikimą, turėtų būti taikomos tinkamos taisyklės prekybai grūdų, ryžių ir skaldytų ryžių mišiniais;
kadangi tokių mišinių importo mokestis apskaičiuojamas pagal jų tarifų klasifikaciją, kuri paprastai nustatoma pagal bendrąsias Bendrojo muitų tarifo aiškinamąsias taisykles;
kadangi taikant minėtas taisykles grūdų, ryžių ir skaldytų ryžių mišiniams dėl tarifų klasifikacijos gali kilti sunkumų; kadangi iš esmės tokia klasifikacija kartais gali lemti mažą importo muito mokestį, kuriuo apmokestinami mišiniai, kuriuose yra didelė dalis tų produktų, kuriems taikytinas didelis importo mokestis;
kadangi siekiant išvengti tokių sunkumų turėtų būti priimtos specialios nuostatos dėl importo muito nustatymo grūdų, ryžių ir skaldytų ryžių mišiniams,
PRIĖMĖ ŠĮ REGLAMENTĄ:
1 straipsnis
1. Mišiniams, sudarytiems iš dviejų Reglamento (EEB) Nr. 2727/75 1 straipsnio a ir b punktuose nurodytų grūdų rūšių, turi būti taikomas toks importo mokestis:
- kuris yra taikomas didžiausią mišinio svorio dalį sudarančios rūšies grūdams tada, kai jie sudaro ne mažiau kaip 90 % mišinio svorio,
- kuris yra taikomas didesniu importo muitu apmokestinamos rūšies grūdams, įeinantiems į mišinį, tais atvejais, jei nė viena iš dviejų rūšių nesudaro bent 90 % mišinio svorio.
2. Kai mišinys susideda iš daugiau kaip dviejų Reglamento (EEB) Nr. 2727/75 1 straipsnio a ir b punktuose nurodytų grūdų rūšių ir kai keleto rūšių grūdai sudaro po daugiau kaip 10 % mišinio svorio, mišiniui taikomas toks importo mokestis, kuris taikomas didžiausiu importo mokesčiu apmokestinamos rūšies grūdams, net jei dviejų ar daugiau grūdų rūšių mokesčio dydis yra vienodas.
Jei tik vienos rūšies grūdų mišinyje yra daugiau kaip 10 % svorio, mišiniui taikomas toks importo mokestis, kuris taikomas tos rūšies grūdams.
3. Mišiniams, sudarytiems iš tokių Reglamento (EEB) Nr. 2727/75 1 straipsnio a ir b punktuose nurodytų grūdų rūšių, kurių nereglamentuoja pirmiau nurodytos taisyklės, taikomas toks importo mokestis, kuris taikomas tą mišinį sudarantiems didesniu arba didžiausiu importo mokesčiu apmokestinamos rūšies grūdams, net jei dviejų ar daugiau grūdų rūšių importo mokesčio dydis yra vienodas.
2 straipsnis
1. Mišiniams, sudarytiems iš vienos ar daugiau Reglamento (EEB) Nr. 2727/75 1 straipsnio a ir b punktuose nurodytų grūdų rūšių ir vieno ar daugiau Reglamento Nr. 359/67/EEB 1 straipsnio a ir b punktuose nurodytų produktų, taikomas toks importo mokestis, kuris taikomas tą mišinį sudarantiems didesniu arba didžiausiu importo mokesčiu apmokestinamos rūšies grūdams ar produktui.
2. Mišiniams, sudarytiems iš ryžių, priskiriamų keletui skirtingų perdirbimo grupių ar etapų, arba ryžių, priskiriamų vienai ar keletui skirtingų perdirbimo grupių ar etapų, ir skaldytų ryžių, taikomas toks importo mokestis:
- kuris yra taikomas didžiausią mišinio svorio dalį sudarančiam komponentui tada, kai jis sudaro ne mažiau kaip 90 % mišinio svorio,
- kuris yra taikomas didesniu arba didžiausiu importo mokesčiu apmokestinamam komponentui tais atvejais, jei nė vienas komponentas nesudaro 90 % mišinio svorio.
3 straipsnis
Kai 1 ir 2 straipsniuose nurodyto importo mokesčio įvertinimo metodo taikyti negalima, tokiems mišiniams, kuriems taikomas šis reglamentas, taikomas mokestis nustatomas pagal mišinių tarifų klasifikaciją.
4 straipsnis
1. 1966 m. spalio 25 d. Tarybos reglamentas Nr. 156/66/EEB dėl grūdų, ryžių ir skaldytų ryžių mišinių importo mokesčių [5] panaikinamas.
2. Nuorodos į šio straipsnio 1 dalimi panaikintą reglamentą laikomos nuorodomis į šį reglamentą.
5 straipsnis
Šis reglamentas įsigalioja 1975 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1975 m. spalio 29 d.